מיכאל מירילשוילי

מיכאל מירילשוילי (לעיתים נפוץ הכתיב מירלשוילי; בגאורגית: მიხო მირილაშვილი; נולד ב-1 במאי 1960) הוא איש עסקים ופילנתרופ ישראלי-גאורגי. עוסק בעיקר בתחומי הנדל"ן, היהלומים, האנרגיה המתחדשת וניו מדיה. משמש כנשיא "קונגרס יהודי סנקט פטרבורג".

 תולדות חייו 
מיכאל מירילשוילי נולד ב-1960 בעיירה קולאשי שבגאורגיה. אביו משה מיכאל היה תעשיין. ב-1977 עבר ללנינגרד, שם למד רפואה והוסמך כרופא ילדים. בראשית שנות ה-80 השתלב בעסקי המשפחה של אביו. בשנות ה-90 היו ברשות המשפחה מספר חברות בתחום הנדל"ן, אותן הרחיב מירילשוילי מעבר למדינות חבר העמים לשעבר.

בשנת 2001 נידון ברוסיה ל-12 שנות מאסר בגין קשירת קשר לביצוע עבירה, לאחר שבית המשפט קבע שמירילשוילי הורה על חטיפת והוצאתם להורג של חוטפי אביו, וקרובי משפחתם. מירילשוילי ישב בכלא במשך שמונה שנים. בזמן שהותו בכלא, מירילשוילי נאבק בגזר הדין בבית הדין האירופי לזכויות אדם בשטרסבורג שבצרפת. בית המשפט הצהיר כי השגת הראיות ובחינתן נעשו בצורה בלתי הוגנת ואינה עומדת בדרישות הליך הוגןCASE OF MIRILASHVILI v. RUSSIAECHR : Mirilashvili v. Russia Publication.

לאחר שחרורו, פעל בסנט פטרסבורג ובישראל. מירילשוילי ומשפחתו עלו לישראל בשנת 1995, אחר כך חזר לרוסיה, ושוב עלה לישראל בשנת 2009.

בשנת 2023 הוכנס לרשימת הסנקציות של ממשלת אוקראינה בטענה שתמך ברוסיה. הרקע להטלת הסנקציות הוא טענות על קשרים כלכליים עם מפקד מיליציית "כוח וגנר", עסקי תקשורת לוויינית ושליטה בגופי מדיה וארגונים שמקדמים אינטרסים של הקרמלין מחוץ לרוסיה.

פעילות עסקית
מירילשוילי החל את עסקיו בשנות ה-90 של המאה-20 עם רשת של בתי קזינו. הוא הקים את תאגיד קוֹנטִי (Конти) שאיגדה שישה בתי קזינו בסנט פטרסבורג. בתקופות שונות היה הבעלים המשותף של חברת "רוסקי וידאו", יו"ר הדירקטוריון של ההחזקה תאגיד הפקת הגז "פטרומיר" , שבתורה נכללה בניהול תאגיד האנרגיה הרב לאומי "לוקוויל" . כן היה בעלים של ערוץ טלוויזיה ושל מספר קניונים ומרכזים מסחריים בסנט פטרסבורג.

בשליטתו של מירילשוילי מספר חברות שהוקמו בישראל בשנים האחרונות: "כיתעים", פלאריום גלובל, המפתחת משחקי רשת; "באר יצחק אנרגיה" המתמחה באנרגיה חדשה; וחברת "חושן ארגמן" העוסקת ביהלומים.

ב-2006 ייסדה משפחת מירילשוילי את הרשת החברתית המקוונת הרוסית וי-קונטקטה (Vkontakte). בשנת 2013 מכרה המשפחה את החזקותיה בחברה.

בנו יצחק מחזיק ב-78% ממניות חברת הנדל"ן "רוטשטיין", המתמחה בבניה לציבור הדתי לאומי.

בשנת 2012 החל מירילשוילי לעסוק בתחום קידוחי הגז בישראל.

למירילשוילי יוחס ניהול ארגון פשע, מעורבות בערוץ 14 שמוחזק על ידי בנו, יחסי קח-תן עם ראש הממשלה בנימין נתניהו, קשרים עם המשטר הרוסי ואחריות לרצח כפול. בעקבות זאת הגיש באוגוסט 2025 תביעה נגד אילן שילוח, עמי דרור, ליאור חורב, ומגזין ליברל.

באוגוסט 2025 פורסם כי עד מפתח במשפט שמתנהל בין מירילשווילי לבין בן דודו החל לקבל ממנו קצבה חודשית בסך 10,000 ש"ח מספר חודשים לפני עדותו. מירישוילי טען כי מדובר בהלוואה ולא במתנה או קצבה.

פעילות פילנתרופית
מירילשוילי תרם לעמותת מגדל אור של הרב יצחק דוד גרוסמן. כן תרם מספר ספרי תורה ליחידות צה"ל דרך האגודה למען החייל ועמותת "אור לחייל". שימש יו"ר חבר הנאמנים הבינלאומי של זק"א.

בעקבות השרפה בכרמל (2010) תרם יחד עם איש העסקים אלכסנדר משקביץ להקמת צי של כלי רכב למכבי האש. ב-2012 חכר מטוס עבור רופאים ופרמדיקים ישראלים שיצאו לטפל בנפגעי הפיגוע בבורגס שבבולגריה.

מירילשוילי משמש כנשיא "קונגרס יהודי סנט פטרסבורג", סגן נשיא של "הקונגרס היהודי-רוסי", סגן הנשיא הראשון של הקונגרס היהודי האירו-אסיאתי, נשיא "מכבי רוסיה" ונשיא מרכז "תורה וחסד" ליהדות גאורגיה. הוא תרם להקמת מרכז לחקר שואת יהודי ברית המועצות ביד ושם שהוקם ב-2016.

בשנת 2020 מירילשוילי תרם שלוש יחידות של מכונה להפקת מי שתייה אטמוספיריים של אחת מחברותיו, ווטרג'ן, לרצועת עזה, מהן אחת סופקה לבית החולים א-רנתיסי.

חיים פרטיים
מירילשוילי עלה לישראל ב-1995. הוא מתגורר בהרצליה. נשוי ללאה ואב לשניים. בנו, יצחק, הוא מבעלי ערוץ טלוויזיה עכשיו 14.

 קישורים חיצוניים 











 הערות שוליים 

קטגוריה:אנשי עסקים יהודים גאורגים
קטגוריה:אנשי עסקים ישראלים
קטגוריה:מיליארדרים יהודים
קטגוריה:מיליארדרים ישראלים
קטגוריה:מורשעים בדין ברוסיה
קטגוריה:רופאי ילדים ישראלים
קטגוריה:ישראלים בענף ההימורים
קטגוריה:זוכי פרס ירושלים (ערוץ 7)
קטגוריה:עולים בשנות ה-1990
קטגוריה:ישראלים ילידי גאורגיה
קטגוריה:ישראלים שנולדו ב-1960